Motivering en Bemoediging – Bladsy 2 – toortsie.com
Kategorie: Motivering en Bemoediging
September 16, 2020 ~ Toortsie	~ 18 Kommentaar
Ja, ek hét ingeskryf. Ja, is is nog glad nie klaar met alles wat moes klaar wees voor ek mag inskryf nie.
My derde resepteboek se resepte is nog nie klaar getik nie, maar dit lyk darem of ek genoeg resepte bymekaar het. Ek is steeds besig met my Septembervissie, maar as alles goed gaan, behoort ek dit betyds klaar te kry. My NaNo2019-boek is in die hande van die drukkers, so daardie deel is op datum. Ek werk behoorlik daaraan om 'n gratis e-resepteboek die lig te laat sien en hoop om dit nog in hierdie week te voltooi. Dan kan ek begin om die ander boeke ook op e-boek te sit.
Ek het my ingeskryf, soos reeds genoem. Die naam van my projek is Trauma tot Triomf. Dit sal 'n geestelike boek wees waarin ek na verskillende persone in die Bybel gaan kyk wat van erge trauma na triomf geloop het met God se hulp. Ek glo dat as jy jou trauma met God deurloop, dit in jou grootste triomf kan verander. Natuurlik sal ek dit op 'n informele, meer persoonlike manier doen soos ek mos maar tipies skryf. Dit is 'n onderwerp wat my baie ná aan die hart lê omdat ons wêreld so stukkend is deesdae. Niemand loop teleurstellings, seerkry, trauma vry nie. Met God se hulp kan ons egter heling kry.
Julie 17, 2020 Julie 17, 2020 ~ Toortsie	~ 31 Kommentaar
Iemand vra op Facebook:
If You Won 87 Million Rand today, What is The First thing you would do for Community.? Me: Practice Social Distancing…
My kop werk oortyd. Wat sal ek in ons doen om ons gemeenskap te help as ek soveel geld het? Dadelik dink ek aan die rye en rye by die sopkombuis. Honger mense. Ek wil die ekonomie aan die gang kry. Ek wil mense opvoed. Ek wil mense selfversorgend kry. So, wat sal ek doen?
Ek besef dat dit vir party mense beter is om vir iemand anders te werk, maar daar is ook baie mense wat goed vir hulleself sal kan werk as hulle net die geleentheid sou kry. Ek wil niks op niemand afdwing nie, en wil hê dat mense eerder moet doen waarin hulle regtig belangstel. Dus:
Ek sal die vaardigheidskool in Napier befonds en help om uit te brei, kundige mense aanstel. Bussies kry om ons dorp se mense ook daar te kan uitbring. Dit uitbrei dat daar ook vir volwassenes klasse aangebied kan word.
Lees- en skryfkursusse vir hulle wat dit graag wil doen.
Ander vaardigheidskursusse vir volwassenes en kinders in naaldwerk, houtwerk, kosmaak, handyman, tuinbou, groentetuin maak, wat nog alles.
Ek sal mense befonds en opleiding verskaf sodat hulle hulle eie groentetuine sal kan aanlê, ook saad en kunsmis verskaf in die begin.
Ek sal mense help om die nodige toerusting te kry om hulle eie besigheidjies te begin: Stowe vir hulle wat wil kos maak en koekies bak vir 'n inkomste; Naaimasjiene vir hulle wat klere wil maak; Houtsae vir die mense wat wil hout maak; Gereedskap vir die handyman. Visvangpermitte vir die vissermanne.
Motiveringsprekers kry wat op die mense se eie vlak praat en hulle probeer motiveer tot harde werk, werksetiek.
Mense leer van 10% van jou inkomste spaar, selfs al kry jy omtrent niks.
Komberse uitdeel vir elke gesin.
Bybels vir hulle wat dit benodig.
Gratis internet sodat almal toegang het daartoe.
Nou is die geld seker lankal al op! Dit het egter my eie verstand 'n bietjie aan die gang gesit. Ek het beslis nie R87 000 000 om uit te deel nie, maar as ek my verstand 'n bietjie rek, is daar dalk iemand wat ek kan help om op die been te kom. Op verskillende maniere: Deur vriendelik te wees, opbouend met mense te praat, uit te kyk vir iemand se potensiaal en dit te bou, liefde te gee, mense te help deur TPM om van hulle onnodige bagasie ontslae te raak, bydra tot organisasies wat reeds goeie werk doen, boeke vir 'n dwalende kind lees. Daar is so baie wat elkeen van ons op ons klein manier kan doen, dat as ons dit begin doen, die bydrae baie meer as R87 000 000 gaan wees.
Die beste jy
Junie 11, 2020 Junie 10, 2020 ~ Toortsie	~ 7 Kommentaar
As daar een ding is waaroor ek ernstig voel, is dat 'n mens die beste jy moet wees. Die dag wat ek dít ontdek het, was een van die beste dae van my lewe. Die dag toe ek besluit het om myself te wees en op te hou probeer om te wees soos wat ander wil hê ek moet wees.
Ek en my man doen tans die boek, Maak 'n Kopskuif Elke Dag deur Dr Caroline Leaf. Vanaand, op dag 162, skryf sy oor hierdie belangrike onderwerp. Sy sê: 'Om afgunstig te wees en ander na te boots, sal breinskade veroorsaak en 'n negatiewe impak op jou gesondheid hê. Jy maak 'n wonderlike jy, maar 'n armsalige iemand anders.'
Hoe waar is dit! Om die hele tyd iemand anders te probeer naboots, is uitputtend. Net sodra jy dit regkry om so te wees, verander die persoon of persone wat jy navolg en moet jy wéér aanpas. Later voel jy die grootste mislukking, want jy maak dit net nie. Jy skiet altyd te kort!
Maar wanneer jy jou uniekheid begin aanvaar, dit vier, dit uitleef, begin jy ontwikkel in die beste jy wat jy kan wees. Natuurlik moet jy dit nie uitleef ten koste van iemand anders nie. Doen moeite om jou sterk punte te ontwikkel, dis juis dít wat jou jy maak. Ons almal is verskillend gemaak sodat ons mekaar kan aanvul, mekaar kan ondersteun, by mekaar kan leer. Mekaar kan dien.
Dis juis daarom dat God ons uniek gemaak het. Soos Hy in Sy Woord skryf, is die hele liggaam mos nie net oog of oor nie, maar juis 'n verskeidenheid wat saam 'n groot verskil kan maak.
Waag dit. Wees jouself. Wees selfs jou komieklike self. Of jou stil self. Of jou uitbundige self. Of watter self jy ookal is.
En gun die ander om ook hulleself te wees.
Mei 13, 2020 ~ Toortsie	~ 14 Kommentaar
My Covid-vakansie is oor! Jippieee! Nee, o aarde! Só kan 'n mens nie aangaan nie!
Nadat Seegogga ons aangemoedig het om 'n positiewe moedersdag te hou en Vuurvliegie ons gemaan het om positief te wees en ek hier en daar nóg 'n positiewe blog lees en daar onderaan my bidboek die volgende aanhaling gestaan het: 'The Gift of happiness belongs to those who unwrap it', Author unknown, het ek besluit, daardie geskenkpakkie is vir my bedoel. Ek gaan hom oopmaak. Elke oggend. En is dit nou lekker! Sjoe!
Skielik het ek weer energie, kry ek dinge gedoen. Het ek lus vir die lewe. Kry selfs gekonsentreer. Raak ek selfs kreatief en dink patroontjies uit wat ek dalk op my borduurwerk sal kan gebruik. Kom my hekelwerk aan die gang, dit is maar nog 'n gesukkel, want dit is Ierse hekelwerke en dis fyn, fyn, fyn gare. Nr 40 om presies te wees. Die hekelpen se koppie is 1 mm. Verwerk ek sommer weer die groente wat my man so milddadig aandra. Kry ek lus vir kaaskoek bak. Kry ek skielik tyd vir kantoorwerk ook, min, maar darem. Kry ek my rug geoefen en dít is 'n bron van nuwe energie, ek moet dit net meer gereeld doen! Voel ek om God te loof en te prys.
Dis nou nie dat ek enige rede gehad het tot niksdoen nie. Ons boer en eintlik het ons lewe redelik normaal aangegaan. En dis ook nie dat ek in die verlede elke dag winkels toe gegaan het nie. Ek kry selfs al asemgehaal met my masker! Maar mense, dit is baie droog hier en ons kyk regtig uit vir reën.
Ek dink sommer ek moet my 'n bietjie distansieer van Whattsappgroepe wat negatiewe nuus versprei, of beter nog, ek moet 'n bietjie my kop laat gaan om aan iets positiefs te dink om op sulke groepe te sit. Dalk moet ek 'n paar grappies by Rondomtaliedraai gaan leen!
Mense, ek weet dit is 'n ongelooflike moeilike tyd, veral vir so baie mense wat geen inomste verdien nie. Ons almal gaan geraak word hierdeur, of ons wil, of nie. Maar 'n bietjie positiewe denke help tog baie. Daarom daag ek vir ons almal uit, dink aan iets waarvoor jy vandag dankbaar is en skryf dit as kommentaar by hierdie blog, skryf dit op jou Facebook en sommer in elke Whattsappgroep waaraan jy behoort. Of blog daaroor. Waarvoor is jy vandag dankbaar?
Mooi loop. En sterkte. Die aanhaling onderaan my bidboek vanoggend sê: 'And I am happy … not because of where life is taking me … but just that I am going.' Steven Ouellette. Ons kan nie altyd help wat met ons gebeur nie, maar ons kan besluit hoe ons daarop reageer.